REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/246-15

18. novembar 2015. godine

B e o g r a d

**Z A P I S N I K**

**SA 32. SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 2. JULA 2015. GODINE**

 Sednica je počela u 11 časova.

 Sednicom je predsedavao predsednik Odbora Meho Omerović.

 Sednici su prisustvovali: Ljiljana Malušić, Biljana Ilić Stošić, Milanka Jevtović Vukojičić, Zlata Đerić, Suzana Šarac, Slobodan Perić, Vladica Dimitrov, Ljibuška Lakatoš, Stefana Miladinović, Aida Ćorović, Vera Paunović, Olena Papuga i Elvira Kovač, članovi Odbora.

 Sednici nisu prisustvovali članovi Odbora: Dubravka Filipovski, Biljana Hasanović Korać i Sulejman Ugljanin.

 Sednici je prisustvovala zamenica člana Odbora Jelisaveta Veljković.

 Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d:

1. Utvrđivanje Predloga zaključka povodom razmatranja Redovnog godišnjeg izveštaja Poverenika za zaštitu ravnopravnosti za 2014. godinu;
2. Utvrđivanje Predloga zaključka povodom razmatranja Redovnog godišnjeg izveštaja Zaštitnika građana za 2014. godinu;
3. Utvrđivanje Predloga zaključka povodom razmatranja Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2014. godinu;
4. Razno.

 Članovi Odbora su jednoglasno PRIHVATILI predloženi Dnevni red.

 **PRVA TAČKA DNEVNOG REDA**: Utvrđivanje Predloga zaključka povodom razmatranja Redovnog godišnjeg izveštaja Poverenika za zaštitu ravnopravnosti za 2014. godinu.

 **Predsednik Odbora** je podsetio da je Odbor na prethodnim sednicama razmatrao godišnje izveštaje nezavisnih državnih organa i u skladu sa Poslovnikom na današnjoj sednici će utvrditi predloge zaključaka koje ćemo uputiti Narodnoj skupštini na usvajanje. Predlozi zaljkučaka su elektronskim putem dostavljeni čanovima Odbora i pozvao ih je da iznesu svoje mišljenje ukoliko imaju komentare i predloge na iste, po utvrđenom dnevnom redu.

 **Elvira Kovač** je iznela predlog u vezi tačke 4. Predloga zaključka koja je značajna zbog procentualne zastupljenosti pripadnika nacionalnih manjina u sastavu državnih organa. Predlaže da se doda organ autonomne pokrajine. Postavila je pitanje da li bi možda trebalo dodati i javne službe i javna preduzeća. Suština ovog predloga je da tamo gde su većina stanovnika npr. Mađari, Albanci ili bilo koja manjina, da npr. zaposleni koji radi na šalteru u pošti, a to je javno preduzeće, zna jezik nacionalne manjine.

 **Predsednik Odbora s**e složio sa predlogom Elvire Kovač u delu koji se odnosi na organe autonomne pokrajine, a u vezi ostalih predloga pojasnio da su isti obuhvaćeni pojmom organa javne vlasti.

 Predložio je da Odbor povodom razmatranja Redovnog godišnjeg izveštaja Poverenika za zaštitu ravnopravnosti za 2014. godinu usvoji sledeći

PREDLOG ZAKLjUKA

 1. Poverenik za zaštitu ravnopravnosti (u daljem tekstu: Poverenik) je u svom Redovnom godišnjem izveštaju za 2014. godinu celovito prikazao aktivnosti u oblasti zaštite od diskriminacije.

 2. Narodna skupština poziva Vladu da bez odlaganja pristupi izradi strateških dokumenata čije važenje ističe u 2015. godini, kao što su Nacionalna strategija za poboljšanje položaja žena i unapređivanje ravnopravnosti polova, Strategija za unapređivanje položaja Roma, Nacionalna strategija o starenju, Akcioni plan za sprovođenje Strategije unapređenja položaja osoba sa invaliditetom, Nacionalni plan akcije za decu, kao i da obezbedi njihovo efikasno sprovođenje.

 Takođe je potrebno nastaviti rad na integrisanju rodne perspektive u sve odluke i politike na nacionalnom, pokrajinskom i lokalnom nivou, kao i obezbediti doslednu primenu pravila o rodnoj analizi nacrta zakona i drugih propisa i analizi njihovih efekata na žene i muškarce.

 3. Narodna skupština poziva Vladu da predloži Zakon o besplatnoj pravnoj pomoći koji će obezbediti delotvoran pristup pravdi, bez diskriminacije po bilo kom osnovu, uključujući i pristup pravdi žrtvama diskriminacije, kao i Zakon o izmenama i dopunama Zakona o zabrani diskriminacije u cilju postizanja pune usklađenosti sa pravnim tekovinama Evropske unije.

 4. Narodna skupština ocenjuje da je potrebno preduzeti sve potrebne mere kako bi sastav državnih organa, organa autonomne pokrajine i lokalne samouprave i drugih organa javne vlasti, odgovarao nacionalnom sastavu stanovništva na njihovom području.

 5. U cilju efikasne primene antidiskriminacionih propisa, potrebno je kontinuirano raditi na edukaciji sudija, javnih tužilaca i policijskih službenika iz oblasti antidiskriminacionog prava, kao i kreirati i realizovati edukativne programe namenjene nastavnicima, vaspitačima i drugim licima zaposlenim u školama kako bi bili obučeni za prepoznavanje i sprečavanje diskriminacije, promovisanje jednakosti među učenicima, aktivno suprotstavljanje svim vrstama diskriminacije i sprovođenje inkluzivnog obrazovanja.

 Takođe je potrebno kreirati i realizovati edukativne programe namenjene zaposlenima u inspekcijama rada na republičkom, pokrajinskom i lokalnom nivou kako bi bili obučeni za prepoznavanje i adekvatno reagovanje u slučajevima diskriminacije na radu i u vezi sa radom.

 6. Narodna skupština ocenjuje da je potrebno preduzeti mere kako bi se u nastavne programe i nastavne materijale integrisale teme koje razvijaju kulturu mira, tolerancije, razumevanja i uvažavanja različitosti, rodne ravnopravnosti i nediskriminacije. Iz nastavnih materijala potrebno je ukloniti diskriminatorne sadržaje i sadržaje koji podržavaju stereotipe i predrasude.

 7. Narodna skupština ukazuje da je potrebno uskladiti pravne propise kojima su uređeni uslovi i postupak registracije netradicionalnih verskih zajednica sa domaćim i međunarodnim standardima o ravnopravnosti crkava i verskih zajednica kako bi se sprečila posredna diskriminacija ovih verskih zajednica i samih vernika.

 8. Narodna skupština ocenjuje da je potrebno obezbediti adekvatan poslovni prostor za rad stručne službe Poverenika i učiniti ga dostupnim za sve građane i građanke Srbije i nastaviti sa pružanjem podrške u otvaranju regionalnih kancelarija Poverenika.

 9. Ovaj zaključak objaviti u „Službenom glasniku Republike Srbije“.

 Takođe je predložio da se za izvestioca Odbora i predstavnika predlagača na sednici Narodne skupštine odredi Meho Omerović, predsednik Odbora.

 Članovi Odbora su jednoglasno USVOJILI Predlog zaključka povodom razmatranja Redovnog godišnjeg izveštaja Poverenika za zaštitu ravnopravnosti za 2014. godinu.

 **DRUGA TAČKA DNEVNOG REDA**: Utvrđivanje Predloga zaključka povodom razmatranja Redovnog godišnjeg izveštaja Zaštitnika građana za 2014. godinu;

 **Predsednik Odbora** je pozvao članove Odbora da iznesu svoje stavove povodom teksta Predloga zaključka dostavljenog elektronskim putem. Takođe je predložio da se u odnosu na dostavljeni tekst, briše tačka 8. koja je stavljena kao alternativa. Istakao je da Predlog zaključka sadrži dosta tačaka koje se odnose na prava deteta iz razloga što Odbor za prava deteta nije razmatrao ovaj izveštaj Zaštitnika građana, kao i iz razloga što prava deteta spadaju u korpus ljudskih prava.

 **Elvira Kovač** je predložila da se u tački 2. konkretizuje da se izmene odnose na Zakon o nacionalnim savetima nacionalnih manjina i Zakon o službenoj upotrebi jezika i pisama, kao i donošenje nove strategije.

 **Predsednik Odbora** je predložio da Odbor povodom razmatranja Redovnog godišnjeg izveštaja Zaštitnika građana za 2014. godinu usvoji sledeći

PREDLOG ZAKLjUKA

 1. Zaštitnik građana je u svom Redovnom godišnjem izveštaju za 2014. godinu celovito prikazao aktivnosti Zaštitnika građana u oblasti zaštite ljudskih i manjinskih sloboda i prava.

 2. U cilju daljeg unapređivanja pravnog okvira za ostvarivanje ljudskih i manjinskih sloboda i prava, Narodna skupština poziva Vladu da predloži dalje izmene i dopune Zakona o nacionalnim savetima nacionalnih manjina, kao i Zakona o službenoj upotrebi jezika i pisama i da donese novu Strategiju za unapređenje položaja Roma i akcioni plan za sprovođenje te strategije.

 3. Polazeći od nalaza Zaštitnika građana, Narodna skupština ocenjuje da su učinjeni napori na unapređenju rodne ravnopravnosti i prava LGBTI osoba i podržava predlog Zaštitnika građana da se dalje unaprede zakonska rešenja od značaja za oblast rodne ravnopravnosti na način zasnovan na politici jednakih mogućnosti.

 Narodna skupština ocenjuje da, i pored pozitivnih pomaka, nisu u dovoljnoj meri zaštićena prava žena na zaštitu od nasilja u porodici i partnerskim odnosima, prava višestruko marginalizovanih žena, kao i prava LGBTI osoba na nediskriminaciju i zaštitu od nasilja i isključivanja.

 Narodna skupština izražava zabrinutost i potrebu preduzimanja hitnih mera od strane svih nadležnih državnih organa i institucija i striktnog poštovanja važećih propisa i protokola o postupanju i saradnji ustanova, organa i organizacija u situacijama nasilja nad ženama u porodici i u partnerskim odnosima koji se odnose na borbu protiv nasilja nad ženama i porodičnog nasilja.

 Narodna skupština ističe neophodnost da se važeći propisi usklade sa Konvencijom Saveta Evrope o sprečavanju i borbi protiv nasilja nad ženama i nasilja u porodici i da se obezbedi puna primena ovog međunarodnog dokumenta.

 4. Polazeći od nalaza Zaštitnika građana, Narodna skupština ocenjuje da su učinjeni napori na unapređenju prava deteta, posebno u pogledu zdravstvene zaštite, zaštite dece u medijima i zaštite dece od nasilja.

 Narodna skupština ocenjuje da je neophodno preduzimati dodatne mere radi zaštite prava dece sa smetnjama u razvoju i invaliditetom i teško bolesne dece, dece uključene u život i/ili rad na ulici, dece žrtava seksualnog iskorišćavanja i seksualnog zlostavljanja.

 Narodna skupština ocenjuje da je potrebno da se uspostavi mehanizam istraživanja slučajeva „nestalih beba“.

 Narodna skupština ocenjuje da je potrebno da se potvrdi Fakultativni protokol uz Konvenciju o pravima deteta o proceduri podnošenja pritužbi Komitetu za prava deteta, kao i da se ulože dodatni napori u cilju usaglašavanja nacionalnog zakonodavstva sa Konvencijom Saveta Evrope o zaštiti dece od seksualnog iskorišćavanja i seksualnog zlostavljanja.

 5. Narodna skupština poziva Vladu da donese plan „deinstitucionalizacije“ u Republici Srbiji, sa jasno utvrđenim i održivim planom finansiranja tog procesa.

 6. Narodna skupština ukazuje da je neophodno da Vlada i drugi državni organi unaprede saradnju sa Zaštitnikom građana u postupku pripreme nacrta zakona i drugih propisa koji se tiču ostvarivanja i unapređenja prava građana.

 7. Narodna skupština poziva Vladu da razmotri Predlog odluke o davanju saglasnosti na Pravilnik o unutrašnjem uređenju i sistematizaciji radnih mesta u Stručnoj službi Zaštitnika građana.

 8. Obavezuje se Vlada da, jednom u šest meseci, Narodnoj skupštini dostavi informaciju sa podacima razvrstanim po organima i imaocima javnih ovlašćenja na nivou Republike, koja sadrži:

* podatke o broju preporuka koje je Zaštitnik građana uputio organima državne uprave i imaocima javnih ovlašćenja na nivou Republike,
* broj izvršenih i broj neizvršenih preporuka,
* razloge za nepostupanje po preporukama.

 9. Ovaj zaključak objaviti u „Službenom glasniku Republike Srbije“.

 Takođe je predložio da se za izvestioca Odbora i predstavnika predlagača na sednici Narodne skupštine odredi Meho Omerović, predsednik Odbora.

 Članovi Odobra su jednoglasno USVOJILI Predlog zaključka povodom razmatranja Redovnog godišnjeg izveštaja Zaštitnika građana za 2014. godinu.

 **TREĆA TAČKA DNEVNOG REDA**: Utvrđivanje Predloga zaključka povodom razmatranja Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2014. godinu;

 **Predsednik Odbora** je pozvao prisutne da iznesu svoje komentare i eventualne primedbe na tekst Predloga zaključka koji je dostavljen elektronskim putem. S obzirom da nije bilo prijavljenih, predsednik Odboraje predložio da Odbor povodom razmatranja Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2014. godinu usvoji sledeći

PREDLOG ZAKLjUKA

 1. Poverenik za informacije od javnog značaja i zaštitu podataka o ličnosti (u daljem tekstu: Poverenik) je u svom Izveštaju o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2014. godinu celovito prikazao aktivnosti Poverenika.

 2. Narodna skupština konstatuje da je potrebno da Vlada u što kraćem roku predloži izmene i dopune Zakona o slobodnom pristupu informacijama od javnog značaja kako bi se otklonile prepreke u njegovoj primeni i ostvarivanju prava, kao i novi tekst Zakona o zaštiti podataka o ličnosti koji bi omogućio kvalitetniju zaštitu prava.

 Narodna skupština poziva Vladu da radi sprovođenja Strategije zaštite podataka o ličnosti bez odlaganja donese akcioni plan za sprovođenje navedene strategije, kao i da donese podzakonski akt o načinu arhiviranja i merama zaštite naročito osetljivih podataka.

 3. Narodna skupština konstatuje da je potrebno da svi nadležni državni organi preduzmu neophodne mere u cilju što potpunije realizacije preporuka Poverenika.

 4. Narodna skupština konstatuje da je u interesu ostvarivanja prava građana da se obezbede dovoljni kadrovski kapaciteti u službi Poverenika u okvirima odobrene sistematizacije radnih mesta, kako bi se stvorili uslovi za blagovremeno postupanje i odlučivanje u zakonskim rokovima.

 5. Ovaj zaključak objaviti u „Službenom glasniku Republike Srbije“.

 Predsednik Odbora je predložio da se za izvestioca Odbora i predstavnika predlagača na sednici Narodne skupštine odredi Meho Omerović, predsednik Odbora.

 Članovi Odbora su jednoglasno USVOJILI Predlog zaključka povodom razmatranja Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2014. godinu.

 **ČETVRTA TAČKA DNEVNOG REDA**: Razno.

 Predsednik Odbora je upoznao prisutne sa inicijativom Poslaničke grupe Liga socijaldemokrata Vojvodine da Odbor održi sednicu na kojoj bi se razmatrao predlog da se 11. jul proglasi Danom sećanja na genocid u Srebrenici. Inicijativa je dostavljena članovima Odbora tokom prethodnog dana elektronskim putem. Dao je reč Oleni Papugi.

 **Olena Papuga** je izjavila da je cilj inicijative poslanika PG LSV bio da se preko Odbora u Narodnoj skupštini razgovara o tome šta se desilo u Srebrenici, kakvi su naši stavovi, da se Narodna skupština i poslanici odrede prema ovom pitanju. Ona je istakla da zna da ne može Odbor ili Narodna skupština da proglase Dan sećanja, ali da je ovo inicijativa da se predloži izmena zakona ili da se to uradi kroz drugu formu te da je ovo prvi korak da se o tome razgovara.

 **Zlata Đerić** je podsetila da je Narodna skupština donela 31. marta 2010. godine Deklaraciju o osudi zločina u Srebrenici. Takođe je navela da je 25. jun dan osnivanja jednog od najzloglasnijih logora u Hrvatskoj „Slana“ gde je ubijeno 48.000 ljudi, od toga 8.000 dece, a nikada niko nije došao sa inicijativom da se bar pokuša jedna druga država opomenuti da se to obeleži. Potomci žrtava su to obeležili stavljanjem jednog drvenog krsta, što im je jedva dopušteno. U Srebrenici se desio stravičan zločin i u svakom ratu se dešavaju zločini na svim stranama. Zločin ničim ne može da bude opravdan, ali ova Skupština je učinila veliki iskorak kada je donela ovu deklaraciju. Dalje je navela da treba da osudimo sve zločine i ako to radimo, treba da se sećamo i svojih žrtava, a ova Skupština je i donela deklaraciju kojom se takođe osuđuju zločini učinjeni nad pripadnicima srpskog naroda i građanima Srbije. Na kraju je citirala reči pape Vojtile da narod koji zaboravi svoju istoriju nema pravo na budućnost.

 **Predsednik Odbora** je naveo da ovaj Odbor nikada nije izbegavao raspravu o bilo kojoj temi koja se tiče ljudskih prava, pa ni kad je u pitanju ovako osetljivo pitanje. Ponovio je da se slaže sa onim što je i sama Olena Papuga navela, da je proglašenje dana sećanja predmet zakona. Podsetio je da je na snazi Zakon o državnim i drugim praznicima u Republici Srbiji kojim je u članu 5. utvrđen Dan sećanja na žrtve holokausta, genocida i drugih žrtava fašizma u Drugom svetskom radu - 22. april. Takođe ovim zakonom je utvrđen Dan sećanja na srpske žrtve u Drugom svetskom ratu - 22. oktobar. Takođe je podsetio da Vlada može da donosi odluke kojim se uređuju pitanja od opšteg značaja. U tom smislu nedavno je 10. jul proglašen za Dan nauke kao dan rođenja Nikole Tesle ili npr. 28. februar je proglađen Danom knjige. Prema tome, to su mehanizmi i procedure koji mogu da dovedu do toga da se određeni dan proglasi danom sećanja. Na kraju je istakao da su članovi ovog odbora uvek spremni da razgovaraju o svemu kao civilizovani ljudi koji razumeju patnju i bol onog drugog.

 **Olena Papuga** je istakla da inicijativa dolazi od poslanika koji dolaze iz Vojvodine koji žive u multinacionalnoj sredini, pa ne bi volela da se ovo shvati jednostrano. Možda je 11. jul datum koji se veže za Srebrenicu, ali bi možda trebalo da se šire gleda, da taj dan sećanja bude posvećen svim žrtvama, sa svih strana, jer žrtve su žrtve i to ne treba da bude jednostrano.

 **Predsednik Odbora** je, zaključujući sednicu Odbora, još jednom ponovio da o ovoj inicijativi Odbor ne glasa, pošto postoje procedure na koje je ukazao.

 Sednica je zaključena u 11.35 časova.

SEKRETAR ODBORA PREDSEDNIK ODBORA

Rajka Vukomanović Meho Omerović